b'\n_START_ARTICLE_\nStudenti\xc5\xa1kos dvikovos randas\n_START_PARAGRAPH_\nStudenti\xc5\xa1kos dvikovos randas (vok. Schmiss, Schmitte, Renommierschmiss) \xe2\x80\x93 akademinio fechtavimo dvikovose gautas randas. Nuo ma\xc5\xbedaug 1825 m. tokie randai laikyti savoti\xc5\xa1komis garb\xc4\x97s \xc5\xbeym\xc4\x97mis. Vadinti \xc4\xafvairiai \xe2\x80\x93 menzuro randai, gyrimosi randai, voki\xc5\xa1kai Schmitte ar Renommierschmiss. Dvikov\xc5\xb3 randai buvo populiar\xc5\xabs tarp auk\xc5\xa1tesni\xc5\xb3 socialini\xc5\xb3 sluoksni\xc5\xb3 austr\xc5\xb3 ir vokie\xc4\x8di\xc5\xb3, kurie XIX a. pabaigoje ir XX a. prad\xc5\xbeioje u\xc5\xbesiimin\xc4\x97jo akademiniu fechtavimu (vok. Mensur). Dvikov\xc5\xb3 randai buvo laikomi savo klas\xc4\x97s ir garb\xc4\x97s \xc5\xbeenklais, nes fechtavimas buvo populiarus tarp universitet\xc5\xb3 student\xc5\xb3, o fechtavimo draugijos to meto Austrijos ir Vokietijos universitetuose tur\xc4\x97jo auk\xc5\xa1t\xc4\x85 status\xc4\x85. \xc5\xa0ie randai yra savoti\xc5\xa1kas ankstyvas skarifikacijos pavyzdys \xc5\xa1iuolaikin\xc4\x97s Europos visuomen\xc4\x97je. Dvikov\xc5\xb3 praktika ir susij\xc4\x99 randai buvo paplit\xc4\x99 ir to meto Vokietijos kari\xc5\xa1ki\xc5\xb3 tarpe._NEWLINE_Amerikie\xc4\x8di\xc5\xb3 turistai, apsilankydav\xc4\x99 Vokietijoje XIX a. pabaigoje, b\xc5\xabdavo sukr\xc4\x97sti pamat\xc4\x99 Heidelbergo, Bonos, J\xc4\x97nos ir kit\xc5\xb3 did\xc5\xbei\xc5\xb3j\xc5\xb3 Vokietijos universitet\xc5\xb3 studentus korporacij\xc5\xb3 narius su randuotais veidais. Vieni randai seni, kiti \xc5\xa1vie\xc5\xbeesni, treti vis dar sutvarstyti._NEWLINE_To meto akademinis fechtavimas labai skyr\xc4\x97si nuo dabartinio sportinio fechtavimo. Dvikov\xc5\xb3 dalyviai naudojo ne rapyras, o sunkius kardus. Tokie kardai palikdavo kur kas rimtesnius randus, negu dabartiniai standartiniai sportiniai kardai. Individualios dvikovos tarp student\xc5\xb3 buvo ritualizuotos. Neretai d\xc4\x97v\xc4\x97davo apsauginius drabu\xc5\xbeius, pvz., de\xc5\xa1in\xc4\x97s rankos apsaug\xc4\x85._NEWLINE_Dvikov\xc5\xb3 rand\xc5\xb3 kult\xc5\xabra buvo labiausiai \xc4\xafprasta Vokietijoje ir Austrijoje, ma\xc5\xbeiau kai kuriose Centrin\xc4\x97s Europos \xc5\xa1alyse. Trumpam buvo pasirod\xc5\xbeiusi net Oksfordo universitete._NEWLINE__NEWLINE_Vokietijos kari\xc5\xa1kiams iki Pirmojo pasaulinio karo buvo leid\xc5\xbeiama kautis garb\xc4\x97s dvikovose. \xc5\xa0i\xc4\x85 praktik\xc4\x85 1933 m. v\xc4\x97l atnaujino nacistin\xc4\x97 Vokietijos vyriausyb\xc4\x97._NEWLINE_Tokioje studenti\xc5\xa1koje dvikovoje buvo laikoma idealu ir narsos demonstravimu i\xc5\xa1stov\xc4\x97ti ir gauti sm\xc5\xabg\xc4\xaf (o ne padaryti \xc5\xbeaizd\xc4\x85 kitam). Nugal\xc4\x97toju laikydavo \xc5\xbemog\xc5\xb3, kuris geb\xc4\x97davo pasibaigus dvikovai nueiti su akivaizd\xc5\xbeia veido \xc5\xbeaizda. B\xc5\xabdavo svarbu parodyti savo tvirtyb\xc4\x99 dvikovoje ir geb\xc4\x97jim\xc4\x85 nebijoti gaunam\xc5\xb3 \xc5\xbeaizd\xc5\xb3.\n_START_SECTION_\nSocialin\xc4\x97 reik\xc5\xa1m\xc4\x97\n_START_PARAGRAPH_\nRandai b\xc5\xabdavo gaunami tam tikrame socialiniame kontekste, susij\xc4\x99 su socialine pad\xc4\x97timi ir akademine institucija, tod\xc4\x97l jie rod\xc4\x97 individo nars\xc4\x85 ir tai, kad jis tinkamas partneris \xc5\xa1eimai sukurti. Dvikov\xc5\xb3 randai b\xc5\xabdavo akivaizd\xc5\xbeiai matomi, ta\xc4\x8diau ne tokie rimti, kad individas b\xc5\xabt\xc5\xb3 suluo\xc5\xa1intas ar visi\xc5\xa1kai sudarkytu veidu. Pvz., Otas fon Bismarkas netgi teig\xc4\x97, kad randai yra narsos \xc5\xbeenklas, kad \xc5\xbemogaus dr\xc4\x85sum\xc4\x85 galima \xc4\xafvertinti pagal \xe2\x80\x9erand\xc5\xb3 skai\xc4\x8di\xc5\xb3 jo skruostuose\xe2\x80\x9c._NEWLINE_Ma\xc5\xbeum\xc5\xb3 grup\xc4\x97s Vokietijoje irgi \xc4\xafsitraukdavo \xc4\xaf \xc5\xa1i\xc4\x85 praktik\xc4\x85, laikydamos tai b\xc5\xabdu pagerinti savo pad\xc4\x97t\xc4\xaf. Pvz., kai kurie \xc5\xbeydai tame irgi dalyvaudavo ir i\xc5\xa1did\xc5\xbeiai demonstruodavo savo veid\xc5\xb3 randus. 1874 m. Viljamas Osleris (William Osler, tada medicinos studentas) apsilank\xc4\x97 Berlyne ir apra\xc5\xa1\xc4\x97 \xe2\x80\x9evien\xc4\x85 mano pa\xc5\xbe\xc4\xafstam\xc4\x85 daug \xc5\xbeadant\xc4\xaf ispan\xc4\x85, kurio pus\xc4\x97 veido, paprastai tai kairioji pus\xc4\x97, buvo i\xc5\xa1rai\xc5\xbeyta netaisyklingai i\xc5\xa1sibars\xc4\x8diusiais visomis kryptimis einan\xc4\x8diais randais, kurie skruost\xc4\x85 padalino \xc4\xaf \xc4\xafvairi\xc5\xb3 form\xc5\xb3 lopus, tai keturiolikos dvikov\xc5\xb3 \xc5\xbeym\xc4\x97s.\xe2\x80\x9c Kai kurie Vokietijos \xc5\xbeydai randus laik\xc4\x97 socialiai sveik\xc5\xb3 individ\xc5\xb3 \xc5\xbeym\xc4\x97mis.\n_START_SECTION_\nRand\xc5\xb3 prigimtis\n_START_PARAGRAPH_\nRandai paprastai b\xc5\xabdavo kairiajame skruoste, o de\xc5\xa1inysis likdavo be rand\xc5\xb3. Patyr\xc4\x99 fechtuotojai, kurie tur\xc4\x97jo daug susir\xc4\x97mim\xc5\xb3, da\xc5\xbenai \xc4\xafgydavo ir daug rand\xc5\xb3. Vienas 1877 m. mir\xc4\x99s dvikovininkas \xe2\x80\x9e...kov\xc4\x97si ne ma\xc5\xbeiau kaip 13 dvikov\xc5\xb3, bet galvoje, veide ir kakle tur\xc4\x97jo 137 randus.\xe2\x80\x9c_NEWLINE_Paprastai \xc5\xbeaizdos b\xc5\xabdavo nesunkios: \xe2\x80\x9e\xc5\xbeaizdos paprastai sukeldavo tik laikin\xc4\x85 nepatogum\xc4\x85 ir iki gyvos galvos savo \xc5\xbeym\xc4\x97se palikdavo liudijim\xc4\x85 apie kovot\xc4\x85 kov\xc4\x85. Su\xc5\xbeeidimai, i\xc5\xa1skyrus nosies, l\xc5\xabp\xc5\xb3 ir aus\xc5\xb3, net ne visada b\xc5\xabdavo skausmingi, ir bjauri\xc5\xb3 rand\xc5\xb3 galima i\xc5\xa1vengti, jei tik su\xc5\xbeeistasis neima pernelyg daug gerti, d\xc4\x97l ko \xc5\xbeaizdos sutinsta ir paraudonuoja. Naudojami kardai b\xc5\xabna tokie skustuvi\xc5\xa1kai a\xc5\xa1tr\xc5\xabs, kad jie kerta nesumu\xc5\xa1dami, tod\xc4\x97l \xc5\xbeaizdos kra\xc5\xa1tai gali b\xc5\xabti s\xc4\x97kmingai suspausti, kad veidas nelikt\xc5\xb3 sudarkytas, kaip kad b\xc5\xabna, jei, pvz., nukertama ausis.\xe2\x80\x9c_NEWLINE_Kartais \xc4\xaf \xc5\xbeaizdas d\xc4\x97davo a\xc5\xa1ut\xc5\xb3 ir palikdavo jas \xc5\xbeioj\xc4\x97ti, kad susidar\xc4\x99 randai b\xc5\xabt\xc5\xb3 ry\xc5\xa1kesni. A\xc5\xa1utai veikdavo kaip \xc5\xbeaizdos dirgikliai._NEWLINE_Kartais dvikovose nedalyvav\xc4\x99 studentai imituodavo dvikovos \xc5\xbeaizdas skustuvais, o tada jas erzindavo trindami jas vynu ar \xc4\xafsi\xc5\xabdami a\xc5\xa1ut\xc4\x85. Kiti mok\xc4\x97davo gydytojams, kad \xc5\xa1ie perr\xc4\x97\xc5\xbet\xc5\xb3 skruost\xc4\x85. V\xc4\x97lesniais laikais rand\xc5\xb3 skai\xc4\x8dius ir ry\xc5\xa1kumas \xc4\x97m\xc4\x97 ma\xc5\xbe\xc4\x97ti. Po Antrojo pasaulinio karo dvikovini\xc5\xb3 rand\xc5\xb3 \xc4\xafgijimo paprotys \xc4\x97m\xc4\x97 nykti. Vyresnieji \xc5\xbemon\xc4\x97s kartais randus laiko patraukliais, \xc5\xa1i praktika dar n\xc4\x97ra visi\xc5\xa1kai i\xc5\xa1nykusi.'